ועדת העבודה, הרווחה והבריאות, כנסת 18, פרוטוקול מספר 763, 2012-07-23 11:50

חיים כץ: בוקר טוב, יום שני בשבוע, ד' באב, 23 ביולי 2012, אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא על סדר-היום: הצעת חוק לתיקון פקודת הרוקחים (דחיית מועד התחילה), התשע"ב-2012, של חבר הכנסת עפו אגבאריה.

חיים כץ: גברתי.

נעה בן-שבת: אדוני, הצעת החוק עברה בקריאה ראשונה עם דחייה של תחילת תיקון מס' 20 לפקודת הרוקחים מ-1 באוגוסט 2012 ל-1 במאי 2013, דהיינו דחייה של תשעה חודשים.

נעה בן-שבת: ההצעה מגיעה עכשיו לקריאה שנייה ושלישית, אנחנו מבקשים להוסיף הוראת תחילה שתקבע שתחילתו של חוק זה ב-1 באוגוסט 2012, זאת כדי למנוע חוסר התאמה.

חיים כץ: כדי שתהיה חפיפה.

חיים כץ: האם יש מישהו שרוצה להתייחס?

חיים כץ: בבקשה, אדוני.

רון תומר: שמי רון תומר, אני יצרן תרופות.

רון תומר: רציתי לדבר על סוגיה אחת פרקטית.

רון תומר: אנחנו מכבדים את החוק ואנחנו כבר מתחילים להתכונן אליו.

חיים כץ: כבר הייתם צריכים להתכונן מזמן.

רון תומר: לא, הנוהל של משרד הבריאות יצא רק לפני כחודש, עד אז לא ידענו בדיוק כיצד לעמוד בנוהל.

רון תומר: היינו משנים אריזות וזה לא היה יוצא כמו הנוהל, היינו צריכים להתחיל מהתחלה, אבל אנחנו מתחילים להתכונן.

חיים כץ: טוב.

רון תומר: אני חייב להגיד מחיי תעשיין.

רון תומר: יש לנו מעל 100 מוצרים.

רון תומר: חלק מהמוצרים מיוצרים פעם בשנה או פעם בשנתיים, החלפת אריזות זה לא דבר פשוט.

רון תומר: אנחנו מכבדים את החוק, אנחנו משנים את האריזות, יש לנו שתי בקשות חשובות.

רון תומר: אחת, אין לנו שליטה כמובן לגבי הסחורה בשטח, וחשוב לנו מאוד שסחורה שכבר יצאה משערינו - - -

חיים כץ: אנחנו מקווים שתמכרו אותה במהלך השמונה חודשים.

רון תומר: לא, אנחנו נמכור אותה החוצה.

רון תומר: השאלה היא לגבי בית-מרקחת.

חיים כץ: שבית-המרקחת ימכור אותה.

חיים כץ: אתה יודע, אנחנו מקווים שהוא לא ימכור אותה, שאנשים לא יצרכו תרופות.

רון תומר: לזה אני גם שותף.

חיים כץ: לא יודע אם אתם איתי כל כך, אתם מייצרים תרופות.

חיים כץ: אנחנו רוצים לדפוק את הממשלה.

חיים כץ: הממשלה רוצה להוריד את תוחלת החיים, אנחנו רוצים להעלות אותה.

רון תומר: זה יפתור את הבעיה של המפקח על הבנקים והביטוח, אבל זה עניין אחר.

רון תומר: הסוגיה השנייה – ישנם מוצרים, הם לא רבים, שאנחנו מייצרים פעם בשנה, שנתיים ושלוש.

רון תומר: חלקם לא מיועדים בכלל לייצור בשנה הקרובה.

רון תומר: אנחנו מבקשים שתהיה דרך להחריג, שנוכל לפנות למשרד הבריאות שיוכל לאשר לנו לגבי אותם מוצרים, שלא נצטרך להיכנס עכשיו למסה ענקית של החלפת אריזות מוצרים שכבר יוצרו.

רון תומר: זו גם בעיה של איכות סביבה, זו גם בעיה של חס וחלילה טעויות שיכולות לקרות בהחלפת אריזות – שהיא הרבה יותר קשה – וזה גם עלויות מיותרות.

חיים כץ: אני בטוח שהמחוקק שנתן לכם תשעה חודשים ומשרד הבריאות היו ערים לעניין הזה, ואני מקווה מאוד – אני רוצה לקוות – שהכול יבוא על מקומו בשלום ואתם תספיקו.

חיים כץ: גברתי.

כרמל פלדמן: כרמל פלדמן, התאחדות התעשיינים.

כרמל פלדמן: אני רוצה בהקשר הזה להוסיף שאני חושבת שגם משרד הבריאות יש לו אפשרות – כמו שבאריזות קטנות הוא פוטר חברות לא להכניס את השינוי מפאת חוסר מקום, גם כאן אפשר לתת תחולה ספציפית לתכשירים מסוימים בהקשר הזה.

רון תומר: אני אחזק, אדוני, שמדובר בתכשירים שלא מיוצרים באופן שוטף.

רון תומר: יש לי מוצרים שייצרו ב-2011, והייצור המתוכנן הבא שלהם הוא ב-2014.

רון תומר: זה לא שאני מנסה להימנע.

כרמל פלדמן: תכשירים בודדים.

כרמל פלדמן: מדובר על מאות בודדות.

חיים כץ: מה אומר משרד הבריאות?

מוריה בן צור: מוריה בן-צור, הלשכה המשפטית.

מוריה בן צור: לגבי התכשירים שעל המדף, כבר דיברנו ואמרנו שתכשירים שנמצאים על המדף עד ל-1 באוגוסט ישווקו ולא יסירו אותם, אין עניין להסיר.

מוריה בן צור: תכשירים שיעבירו היצרנים או היבואנים אחרי תחילת החוק – ומדובר בהעברה לבתי-המרקחת – הם כבר כן יהיו מחויבים בסימונים שקובע החוק.

כרמל פלדמן: ה-1 במאי, לא 1 באוגוסט.

מוריה בן צור: 1 במאי 2013, כן.

מוריה בן צור: זו העמדה שלנו.

חיים כץ: פתרה לך את הבעיות.

רון תומר: לא, היא לא פתרה כי היא לא נתנה לי את האפשרות להחריג את אותם מוצרים.

חיים כץ: אבל היא אמרה – כל מה ששיווקת, לא מתייחסת.

חיים כץ: למה לא פתרה?

חיים כץ: פתרה ועוד איך.

מוריה בן צור: מה שנמצא אצלך על המדף, אתה תשווק בבתי-המרקחת.

מוריה בן צור: אמרנו שלא צריך להוריד.

רון תומר: אבל מה שנמצא על המדף אצלי.

חיים כץ: שווק אותו עכשיו.

רון תומר: גם אותו לשווק?

חיים כץ: עכשיו.

מוריה בן צור: יש לך עכשיו תשעה חודשים.

רון תומר: אבל יש לי מוצרים - - -

חיים כץ: אין מושלמות.

רון תומר: אני רק מבקש אפשרות להחרגה, שמשרד הבריאות יוכל לתת אישור פרטני.

חיים כץ: בוא נראה כשיגיע הזמן.

חיים כץ: האם עוד מישהו מעוניין להתייחס?

חיים כץ: אין.

חיים כץ: אנחנו נקריא את החוק.

נעה בן-שבת: "הצעת חוק לתיקון פקודת הרוקחים (מס' 20) (תיקון) (דחיית מועד התחילה), התשע"ב-2012 תיקון סעיף 4 בחוק לתיקון פקודת הרוקחים (מס' 20), התשע"א-2011, בסעיף 4, במקום "י"ג באב התשע"ב (1 באוגוסט 2012)" יבוא "כ"א באייר התשע"ג (1 במאי 2013)".

נעה בן-שבת: תחילה תחילתו של חוק זה ביום י"ג באב התשע"ב (1 באוגוסט 2012).

נעה בן-שבת: "

חיים כץ: תודה רבה.

חיים כץ: מי בעד?

חיים כץ: חבר הכנסת מוחמד ברכה מצביע במקום חבר הכנסת עפו אגבאריה.

חיים כץ: בעד – 2

חיים כץ: נמנעים – אין

חיים כץ: כל חברי הכנסת שנמצאו פה תמכו בהכנת הצעת החוק לקריאה השנייה ולקריאה השלישית.

חיים כץ: כולי תקווה שהיא תעלה בשבוע זה למליאה והיא תאושר במליאה.

חיים כץ: תודה רבה, הישיבה נעולה.